sakabehane. Lamun tanpa sinengkuyung dening kabeh pawongan, tamtu dadi curna.”Sawise ngendika ngandhar-andhar angendhukur Sang Matswapati nuli ambegan landhung angelantur. Polatane Sang Prabu nyrambahi sakupenge laladan pasewakan kemput datan luput. Sawise sawatara suwene anggone amem, Sang Prabu nuli manabda.“Kakang Patih Nirbita, mesthine jenengsira isih eling duk nalikane ingsun dhaup pikantuk Yayi Dewi Rekathawati biyen ta? Duk nalika semana yuswaningsun lagi 22 taun. Lha rak moncer ta? Isih mudha tumaruna parandene wis wani mengku wanita.”Patih wredha Rakryan Nirbita ndlongop anggone ngrungokake pangandikane Sang Prabu Durgandana iku. Dhasare patih mloto, mula banjur ngguyu disambung guneman gecul kang isi banyolan.“Ooo lha enggih, kula taksih kemutan terus nun! Kepara kula taksih kengetan jaman kula mengku nyai patih mbiyen. Nalika semanten umur kula taksih 18 taun. Nanging kula rak mpun wantun rabi.”Raden Setta ngrungu guyonane kang rama Prabu Durgandana lan Rakryan Patih Nirbita mangkono mau penggalihe ketir-ketir lan nyungir kari samenir. Sebab Raden Setta bisa tumanggap marang ener pangandikane para sepuh kuwi.Ora lidok, guyonane Sang Prabu Durgandana lan Rakryan Patih Nirbita kasebut pancen katujokake marang kang putra Raden Setta. Sang Prabu Durgandana ngersakake Raden Setta enggal mengku wanita minangka sigarane nyawa. Sajake Sang Prabu selak kepengin ngudang wayah kang lucu.“Kulup putraningsun Rahadyan Setta, pun rama isih kemutan lelakon 25 taun kepungkur . Ing wektu kuwi wancine jam enem enjing. Ibumu kang ing wektu iku lagi nggarbini sepuh dumadakan wae nglairake jabang bayi kang ingsun jenengake Rahadyan Setta. Mula ing dina iki umurmu wis 25 taun.”Tekan kene iki penggalihe Raden Setta tansaya rongeh. Penggalihe satriya bagus iku tansaya kedher ngeder-eder kaya swiwine laler miber. Dheweke wis ngrasa yen bakal ngadhepi kekarepane keng rama kang sasuwene iki tansah ngribeti rasa rumangsa lan grahitane.“Kakang patih Rakryan Nirbita, jenengsira iku duwe kalenggahan minangka wrangka tumraping nalendra. Tegese duwe kewajiban caos tetimbangan ing babagan ruwet-rentenging praja kang lerege caos tetimbangan marang ratu gustimu. Lha ing dina iki ingsun mundhut iguh pratikelmu, apa wong tuwa saumur-umuringsun iki wus pantes ngudang putu?”“Ooo...ooo! Haaa....haa! Lha empun radi kasep Gusti Prabu! Pantesipun kados Sang Prabu niku wayahe pun tiga.”“Lha rak ngono ta! Saka pamawasira ing antarane putra-putraningsun iki sapa kang mesthine kudu krama caos putu?”“Nun inggih putra mbajeng sang bagus Rahadyan Setta nun.”Mireng ature Patih Nirbita mangkono mau Rahadyan Setta kuwi banjur kemringet gobyos nelesi sarandune badan. Penggalihing wong anom iku banjur ruwet semrawut. Sang Prabu nuli manabda.“Angger putraningsun Rahadyan Setta, jenengsira wus ngrungu dhewe ngendikane wakmu patih. Mula becike sira ing titiwanci iki palakrama hamengku wanita. Wadon lan putri ngendi kang sira condhongi, pun rama saguh nglamarake.”Suwe Raden Setta ora caos wangsulan marang keng ramane. Lambene kaya kelet ora kena diobahake. Ilate dadi kelu kaku, cangkem blangkemen ora kena kanggo guneman. Mula Sang Durgandana nuli mbaleni maneh nanting kasaguhane Raden Setta iku.“Rama Prabu Sang Matswapati, lepat nyuwun gunging aksami. Ing ari punika taksih mopo mengku bojo punika.”“Lhoo kepiye ta sira iku kulup Setta? Sira iku wus dewasa banget. Saiki kudu palakrama aja nganti banjur kasep.”“Nanging rama Prabu, jer manah kawula taksih dereng sumanggem mengku wanita minangka garwa rama Prabu. Nyuwun duka nun.”“Lhooo kok wangkot ngono ta sira kuwi Setta? Aja banjur wedi nindakake palakrama ya! Wong omah-omah iku kepenak lo, ngger.”“Rama Prabu Durgandana sesembahan kawula, lepat nyuwun aksami. Bilih boten lepat, para leluhur sampun paring pitedah tumrapipun tiyang sesomahan. Rama Prabu, manah kawula dereng saged siyaga dados gegaranipun bale wisma. Pramila kawula kawula mopo nun.Pranyata Raden Setta tetep mopo ora kersa mengku bojo. Senadyan wis diarih-arih mawa tetembungan manis, parandene iya isih tetep mbegegeg durung kersa mengku wanita minangka jatukrama, Sang Prabu Durgandana banjur nggrantes ngeres penggalihe. Nalendra praja Wiratha ing Hindustan iku rumangsa getun lan keduwung njenengake putra mbarep iku nganggo aran Raden Setta. Gawang-gawang Sang Prabu kemutan lelakone rumuhun.Nalika semana Prabu Durgandana nedheng-nedhenge nggandrungi Retna Dewi Rekathawati. Nanging katresnan iku dipepalangi dening adhine Dewi Rekathawati kang aran Raden Seta. Nalika semana kepeksa dadi padudon kongsi nuwuhake pepati. Awit nalika semana Raden Seta diperjaya dening Raden Abiyasa kang bebela marang Raden Durgandana. Kanggo mengeti lelakon iku putrane Prabu Durgandana kang pembayun dijenengi Raden Setta. Kemutan lelakon kasebut Prabu Durgandana muntab banget penggalihe marang keng putra Raden Setta. Sanalika ngunus curiga arsa katamakake aneng dhadhane